L-approċċ imsaħħaħ imħabbar illum jindirizza kemm in-naħa tal-provvista kif ukoll dik tad-domanda tal-kwistjoni. Dan l-approċċ jintroduċi miżuri għal kooperazzjoni internazzjonali mtejba mal-partijiet ikkonċernati u l-Istati Membri, il-promozzjoni ta' finanzjament ekoloġiku, użu aħjar tal-art u tar-riżorsi, ħolqien ta' impjiegi sostenibbli u l-ġestjoni tal-katina tal-provvista u riċerka mmirata u l-ġbir tad-data. Huwa jniedi wkoll valutazzjoni tal-miżuri regolatorji l-ġodda possibbli biex jitnaqqas kemm jista' jkun l-impatt tal-konsum tal-UE fuq id-deforestazzjoni u d-degradazzjoni tal-foresti. L-ewwel Viċi President Frans Timmermans, responsabbli għall-iżvilupp sostenibbli, stqarr: “Il-foresti huma l-pulmun aħdar tal-pjaneta tagħna, u rridu nieħdu ħsiebhom bl-istess mod li nieħdu ħsieb il-pulmun tagħna stess.” Mhux se nilħqu l-miri tagħna dwar il-klima mingħajr ma nħarsu l-foresti tad-dinja. L-UE ma fihiex il-foresti ewlenin primarji tad-dinja fit-territorju tagħha, iżda l-azzjonijiet tagħna bħala individwi u l-għażliet ta' politika tagħna għandhom impatt kbir. Illum qed nibagħtu sinjal importanti liċ-ċittadini tagħna u lis-sħab tagħna madwar id-dinja li fil-ħames snin li ġejjin, u lil hinn, l-UE hija lesta li jkollha rwol ta' tmexxija f'dan il-qasam.” Il-Viċi President Jyrki Katainen, responsabbli għall-impjiegi, it-tkabbir, l-investiment u l-kompetittività, qal: “L-għata tal-foresti tad-dinja għadha qed tonqos b'rata allarmanti. B'din il-Komunikazzjoni qed inżidu l-azzjoni tal-UE biex inħarsu l-foresti eżistenti b'mod aħjar u niġġestuhom b'mod sostenibbli. Meta nħarsu l-foresti eżistenti u nżidu l-għata tal-foresti b'mod sostenibbli, inkunu qed nissalvagwardjaw l-għajxien u nżidu d-dħul tal-komunitajiet lokali. Il-foresti jirrappreżentaw ukoll settur ekonomiku ekoloġiku promettenti, bil-potenzjal li joħolqu bejn 10 u 16-il miljun impjieg deċenti madwar id-dinja. F'dan ir-rigward, din il-Komunikazzjoni tirrappreżenta pass importanti ‘l quddiem.” Il-Kummissarju għall-ambjent, l-affarijiet marittimi u s-sajd, Karmenu Vella ikkonkluda: “Hemm bżonn ta' azzjoni Ewropea aktar b'saħħitha u aktar effettiva biex jiġu mħarsa u restawrati l-foresti minħabba li minkejja l-isforzi li diġà saru, s-sitwazzjoni għadha fraġli. Id-deforestazzjoni għandha effett distruttiv fuq il-bijodiversità, il-klima u l-ekonomija.” Il-Kummissarju għall-Iżvilupp Internazzjonali, Neven Mimica, qal: “Ninsabu lesti biex naħdmu ma' pajjiżi sħab biex inħarsu u niġġestixxu b'mod sostenbbli l-foresti madwar id-dinja. Dan jirrigwarda s-sigurtà tal-ikel, l-ilma, it-tibdil fil-klima, ir-reżiljenza u l-paċi, biex nibnu dinja aktar sostenibbli u inklussiva.” L-approċċ Ewropew ambizzjuż deskritt illum huwa rispons għall-qerda mifruxa kontinwa tal-foresti tad-dinja; bejn l-1990 u l-2016, intilfu madwar 1.3 miljun kilometru kwadru, daqs 800 grawnd tal-futbol kull siegħa. Il-motivaturi ewlenin ta' din id-deforestazzjoni huma d-domanda għall-ikel għall-għalf, għall-bijokarburant, għall-injam u għal prodotti oħra. Minħabba li l-emissjonijiet ta' gassijiet b'effett ta' serra marbuta mad-deforestazzjoni huma t-tieni l-akbar kawża tat-tibdil fil-klima, il-ħarsien tal-foresti huwa parti sinifikanti mir-responsabbiltà tagħna biex nissodisfaw l-impenji skont il-Ftehim ta' Pariġi. Minn perspettiva ekonomika u soċjali, il-foresti jappoġġjaw l-għajxien ta' madwar 25 % tal-popolazzjoni globali, u jinkorporaw ukoll valuri kulturali, soċjetali u spiritwali li ma jistgħux jiġu sostitwiti. Il-Komunikazzjoni adottata llum għandha għan doppju li tħares u ttejjeb is-saħħa tal-foresti eżistenti, speċjalment il-foresti primarji, u li żżid b'mod sinifikanti l-għata sostenibbli tal-foresti u b'bijodiversità madwar id-dinja. Il-Kummissjoni stabbiliet ħames prijoritajiet: Ser jiġu esplorati azzjonijiet biex jitnaqqas il-konsum tal-UE u jiġi mħeġġeġ l-użu ta' prodotti minn ktajjen ta' provvista mingħajr deforestazzjoni permezz tal-ħolqien ta' Pjattaforma ġdida ta' Diversi Partijiet Ikkonċernati dwar id-Deforestazzjoni u d-Degradazzjoni u l-Ġenerazzjoni tal-Foresti, li ser tgħaqqad flimkien firxa wiesgħa ta' partijiet ikkonċernati rilevanti. Il-Kummissjoni se tinkoraġġixxi wkoll skemi ta' ċertifikazzjoni aktar b'saħħithom għal prodotti mingħajr deforestazzjoni u se tivvaluta miżuri leġiżlattivi possibbli min-naħa tad-domanda u inċentivi oħra. Il-Kummissjoni se taħdem mill-qrib mal-pajjiżi sħab biex tgħinhom inaqqsu l-pressjonijiet fuq il-foresti tagħhom, u se tiżgura li l-politiki tal-UE ma jikkontribwux għad-deforestazzjoni u d-degradazzjoni tal-foresti. Dan se jgħin lis-sħab jiżviluppaw u jimplimentaw oqfsa nazzjonali komprensivi dwar il-foresti, li jżid l-użu sostenibbli tal-foresti u b'hekk tiżdied is-sostenibbiltà tal-ktajjen ta' valur ibbażati fuq il-foresti. Il-Kummissjoni se taħdem ukoll permezz ta' fora internazzjonali - bħall-FAO, in-NU, il-G7 u l-G20, id-WTO u l-OECD — biex issaħħaħ il-kooperazzjoni dwar azzjonijiet u politiki f'dan il-qasam. Il-Kummissjoni se tkompli tiżgura li l-ftehimiet kummerċjali nnegozjati mill-UE jikkontribwixxu għall-ġestjoni responsabbli u sostenibbli tal-ktajjen ta' provvista globali, u li dawn il-ftehimiet iħeġġu l-kummerċ ta' prodotti agrikoli u prodotti bbażati fuq il-foresti li ma jikkawżawx deforestazzjoni jew degradazzjoni tal-foresti. Il-Kummissjoni se tiżviluppa wkoll mekkaniżmi ta' inċentiv għal bdiewa żgħar biex iżommu u jtejbu s-servizzi tal-ekosistema u jħaddnu agrikoltura sostenibbli u ġestjoni tal-foresti. Biex jittejbu d-disponibbiltà u l-kwalità tal-informazzjoni, u l-aċċess għall-informazzjoni dwar il-foresti u l-ktajjen tal-provvista, il-Kummissjoni tipproponi l-ħolqien ta' Osservatorju tal-UE dwar id-Deforestazzjoni u d-Degradazzjoni tal-Foresti, biex tissorvelja u tkejjel il-bidliet fil-kopertura forestali tad-dinja u l-motivaturi assoċjati. Din ir-riżorsa se tagħti lill-korpi pubbliċi, lill-konsumaturi u lin-negozji aċċess aħjar għall-informazzjoni dwar il-ktajjen ta' provvista, billi tinkoraġġihom isiru aktar sostenibbli. Il-Kummissjoni se tesplora wkoll il-possibbiltà li ssaħħaħ l-użu tas-sistema satellitari ta' Copernicus għall-monitoraġġ tal-foresti. Il-Kummissjoni se tiffoka fuq li tagħti direzzjoni ġdida lill-finanzi pubbliċi u privati biex tgħin fil-ħolqien ta' inċentivi għall-ġestjoni sostenibbli tal-foresti u ktajjen tal-valur bbażati fuq il-foresti sostenibbli, u fuq il-konservazzjoni tar-riġenerazzjoni eżistenti u sostenibbli ta' għata forestali addizzjonali. Flimkien mal-Istati Membri, il-Kummissjoni se tivvaluta l-mekkaniżmi bil-potenzjal li trawwem finanzjament ekoloġiku għall-foresti u aktar ingranaġġ u żżid il-finanzjament. Sfond L-UE għandha rekord b'saħħtu ta' tmexxija globali f'dan il-qasam. L-UE ilha timplimenta l-Pjan ta' Azzjoni għall-Infurzar tal-Liġi, Tmexxija u Kummerċ fis-Settur Forestali (FLEGT) biex tiġġieled il-qtugħ illegali tas-siġar u l-kummerċ assoċjat mill-2003. Komunikazzjoni tal-Kummissjoni tal-2008 dwar id-deforestazzjoni stabbiliet l-elementi inizjali ta' qafas ta' politika tal-UE, inkluż objettiv tal-UE li twaqqaf it-telf tal-għata forestali globali sal-2030 u li tnaqqas id-deforestazzjoni tropikali grossa b' 50 % sal-2020. Minkejja l-isforzi tagħha, l-objettivi tal-UE stabbiliti fl-2008 x'aktarx ma jiġux issodisfati. Għalhekk huwa indispensabbli li jsiru sforzi akbar. Il-Komunikazzjoni tal-lum qed issir wara konsultazzjonijiet estensivi mal-partijiet ikkonċernati dwar id-deforestazzjoni u d-degradazzjoni tal-foresti u dwar azzjoni possibbli min-naħa tal-UE. Dawn kienu jinkludu żewġ konferenzi fl-2014 u fl-2017, konsultazzjoni pubblika fl-2019, u tliet studji. Il-Komunikazzjoni hija wkoll tweġiba għal talbiet ripetuti mill-Kunsill u mill-Parlament Ewropew, li jitolbu għal azzjoni aktar koordinata b'mod partikolari permezz tal-eliminazzjoni tad-deforestazzjoni mill-ktajjen ta' prodotti bażiċi agrikoli. Il-foresti għandhom rwol ewlieni fl-akbar sfidi ta' sostenibbiltà ta' żmienna, bħat-tnaqqis tal-bijodiversità, it-tibdil fil-klima u ż-żieda fil-popolazzjoni. Il-ftehimiet u l-impenji internazzjonali jirrikonoxxu l-ħtieġa għal azzjoni ambizzjuża biex titreġġa' lura x-xejra tad-deforestazzjoni. L-emissjonijiet mill-użu tal-art u mill-bidla fl-użu tal-art, l-aktar minħabba d-deforestazzjoni huma t-tieni l-akbar kawża tat-tibdil fil-klima (wara l-fjuwils fossili), u jammontaw għal kważi 12 % tal-emissjonijiet kollha tal-gassijiet serra, aktar mis-settur tat-trasport. Il-foresti tad-dinja jaħżnu ammonti kbar ta' karbonju, li jinġibed mill-atmosfera u jinħażen fil-bijomassa u fil-ħamrija. It-twaqqif tad-deforestazzjoni u tad-degradazzjoni tal-foresti għalhekk huwa kruċjali biex niġġieldu t-tibdil fil-klima. Ir-restawr sostenibbli tal-foresti ddegradati u l-ħolqien ta' foresti ġodda jistgħu jkunu miżura kumplimentari effettiva għall-isforzi biex titwaqqaf id-deforestazzjoni. Jekk jiġu ppjanati u implimentati b'mod xieraq b'rispett sħiħ għall-prinċipji tas-sostenibilità, dawn iż-żoni ta' riforestazzjoni jistgħu jipprovdu benefiċċji multipli. Għal Aktar Informazzjoni Mistoqsijiet u Tweġibiet Skeda Informattiva Il-Kummissjoni Żżid l-Azzjoni tal-UE biex Tħares u Tirrestawra l-Foresti tad-Dinja Dokument ta' Ħidma tal-Persunal dwar l-attivitajiet tal-konsultazzjoni